
ΣΥΝΕΔΡΙΑΣΗ Π.Υ.Σ.Π.Ε. Α΄ ΑΘΗΝΑΣ 13/08/2026
1. Διάθεση εκπαιδευτικών για παροχή διοικητικού έργου

Κατόπιν υποβολής αιτήματος των εκπαιδευτικών και σχετική εισήγηση της Πρωτοβάθμιας Υγειονομικής Επιτροπής, το ΠΥΣΠΕ προτείνει την ανάθεση διοικητικού έργου για συμπλήρωση του υποχρεωτικού διδακτικού τους ωραρίου για το διδακτικό έτος 2026-2027, σύμφωνα με το άρθρο 33, παρ. 5 του ν.4386/2016, όπως έχει τροποποιηθεί και ισχύει. 
Το συγκεκριμένο άρθρο αναφέρει:

«5. α) Η περίπτωση 6 της παρ. 1 του άρθρου 25 του ν. 4203/2013 (Α΄ 235), αντικαθίσταται ως ακολούθως:

«6. α) Οι εκπαιδευτικοί που δεν συμπληρώνουν το υποχρεωτικό τους διδακτικό ωράριο μπορούν να απασχολούνται μέχρι και της συμπληρώσεως του υποχρεωτικού τους διδακτικού ωραρίου: αα) σε προγράμματα ενισχυτικής διδασκαλίας ή πρόσθετης διδακτικής στήριξης, στο σχολείο που υπηρετούν ή σε όμορο αυτού, ββ) σε γραμματειακή υποστήριξη στο σχολείο όπου υπηρετούν ή σε όμορο αυτού και γγ) σε υπηρεσίες διοίκησης της εκπαίδευσης στη Διεύθυνση Εκπαίδευσης στην οποία υπηρετούν. Προϋπόθεση της σχετικής ανάθεσης για τη συμπλήρωση του υποχρεωτικού διδακτικού ωραρίου αποτελεί η έγγραφη βεβαίωση από τον οικείο Διευθυντή Πρωτοβάθμιας ή Δευτεροβάθμιας Εκπαίδευσης, που κοινοποιείται στον οικείο Περιφερειακό Διευθυντή Πρωτοβάθμιας και Δευτεροβάθμιας Εκπαίδευσης, με την οποία βεβαιώνεται ότι έχουν καλυφθεί πλήρως οι ανάγκες σε διδακτικό ωράριο, για τις αντίστοιχες ειδικότητες, στα σχολεία που υπηρετούν οι εκπαιδευτικοί ή σε σχολεία της οικείας Διεύθυνσης Εκπαίδευσης. Η απασχόληση για τη συμπλήρωση του υποχρεωτικού διδακτικού ωραρίου των εκπαιδευτικών καθορίζεται με απόφαση του οικείου Διευθυντή Πρωτοβάθμιας ή Δευτεροβάθμιας Εκπαίδευσης, η οποία εκδίδεται ύστερα από γνώμη του οικείου ΠΥΣΠΕ/ ΠΥΣΔΕ, λαμβάνοντας υπ’ όψιν τις κείμενες διατάξεις περί τοποθετήσεων εκπαιδευτικών μετά την πλήρη κάλυψη των αναγκών σε διδακτικό ωράριο στο σχολείο που υπηρετούν ή σε άλλο σχολείο της οικείας Διεύθυνσης Εκπαίδευσης. Η απόφαση του Διευθυντή Πρωτοβάθμιας ή Δευτεροβάθμιας Εκπαίδευσης περί συμπλήρωσης του υποχρεωτικού ωραρίου των εκπαιδευτικών εγκρίνεται με απόφαση του οικείου Περιφερειακού Διευθυντή Πρωτοβάθμιας και Δευτεροβάθμιας Εκπαίδευσης. Με ευθύνη των οικείων Διευθυντών Πρωτοβάθμιας ή Δευτεροβάθμιας Εκπαίδευσης η ανωτέρω διαδικασία ανάθεσης και έγκρισης για τη συμπλήρωση του υποχρεωτικού διδακτικού ωραρίου των εκπαιδευτικών ολοκληρώνεται υποχρεωτικά εντός του Σεπτεμβρίου εκάστου διδακτικού έτους.
Η κατά τα προηγούμενα εδάφια απασχόληση θεωρείται ως χρόνος άσκησης διδακτικού έργου, με όλες τις απορρέουσες από αυτό συνέπειες.»
Σύμφωνα με τα παραπάνω, το ΠΥΣΠΕ Α΄ Αθήνας με τις πράξεις 38/10-07-2026 και 43/21-07-2026, βάσει των δηλώσεων προτίμησης των εκπαιδευτικών, προχώρησε στην τοποθέτησή τους και εκδόθηκαν οι σχετικές αποφάσεις της Δ.Π.Ε. Α΄ Αθήνας 30409/17-07-2026 και 30975/23-07-2026.
Στην Ημερήσια Διάταξη της Πράξης 48/13-08-2026 προστέθηκε ως θέμα η τροποποίηση των συγκεκριμένων πράξεων του ΠΥΣΠΕ Α΄ Αθήνας στο σημείο που αφορά στην τοποθέτηση εκπαιδευτικών για παροχή διοικητικού έργου.

Το θέμα αυτό είχε αναβληθεί για τρεις συνεδριάσεις λόγω άστοχων χειρισμών και λανθασμένων επιλογών της Διοίκησης σε διαδικαστικά ζητήματα.
Τα διορισμένα μέλη του ΠΥΣΠΕ, με «fast track» διαδικασίες και ασαφείς/λανθασμένους πίνακες, που οδηγούσαν π.χ. σε τοποθετήσεις σε σχολεία που έχουν καταργηθεί ή σε διπλές τοποθετήσεις (αντίθετες στην απόφασή τους για μία τοποθέτηση εκπαιδευτικού ανά σχολική μονάδα), θέτοντας, μεταξύ άλλων κριτηρίων (π.χ. οργανική θέση, αρχαιότητα…) και αμφίβολα κριτήρια τοποθέτησης (π.χ. ύπαρξη ή/μη απόφασης ΚΕΠΑ), αγνοώντας τις δηλώσεις προτίμησης των εκπαιδευτικών και κάνοντας ακόμα και υποχρεωτικές τοποθετήσεις, προχώρησαν (επιδεικνύοντας ξεχωριστή «πρεμούρα» κλεισίματος του θέματος) στην τροποποίηση των τοποθετήσεων που είχαν, ήδη, πραγματοποιηθεί.
Βάσει των παραπάνω, η καταγγελία της διαδικασίας, αλλά και η καταψήφισή της, υπήρξε μονόδρομος. 
2. Προσδιορισμός λειτουργικών κενών/πλεονασμάτων κλάδων ΠΕ60/61 & ΠΕ70/71 - Αριθμητικός προσδιορισμός λειτουργικών υπεραριθμιών στην Ειδική Αγωγή κλάδων ΠΕ60/61 & ΠΕ70/71
Στη συγκεκριμένη συνεδρίαση του ΠΥΣΠΕ Α΄ Αθήνας πραγματοποιήθηκε και ο αριθμητικός προσδιορισμός των λειτουργικών υπεραριθμιών στην Ειδική Αγωγή και Εκπαίδευση (βλ. σύνδεσμο: http://takisroumpis.gr/).
Εξέφρασα τη διαφωνία μου στο θέμα των υπεραριθμιών που αφορούσαν στον δεύτερο εκπαιδευτικό των Τμημάτων Ένταξης, σύμφωνα με τον ν.5224/2025. Ο συγκεκριμένος πίνακας υπεραριθμιών επικυρώθηκε από την πλειοψηφία του ΠΥΣΠΕ. Καταψήφισα τη συγκεκριμένη εισήγηση θεωρώντας ότι δεν είναι δυνατόν οι ανάγκες των μαθητών να αποτυπώνονται με ψυχρά αριθμητικά στοιχεία κινούμενα στο αυστηρό γράμμα του νόμου και όχι, ενδεχομένως, στο πνεύμα του νόμου που αφορά στη στήριξη μαθητών με μαθησιακές δυσκολίες.
Είναι σαφές ότι η εισήγηση της Διεύθυνσης για τις λειτουργικές υπεραριθμίες στην Ειδική Αγωγή δεν αποτυπώνει τις πραγματικές και διαρκώς αυξανόμενες ανάγκες λειτουργίας των σχολικών μονάδων της Α΄ Αθήνας και δεν ανταποκρίνεται στις θέσεις του κλάδου.
Σύμφωνα με το άρθρο 117 του ν.5224/2025, τα Τ.Ε. των σχολικών μονάδων πρωτοβάθμιας εκπαίδευσης οι μαθητές υποστηρίζονται από εκπαιδευτικούς των κλάδων ΠΕ61 ή ΠΕ60 με εξειδίκευση στην Ε.Α.Ε. για τα νηπιαγωγεία και από εκπαιδευτικούς των κλάδων ΠΕ71 ή ΠΕ70 με εξειδίκευση στην Ε.Α.Ε. για τα δημοτικά σχολεία. Στα Τ.Ε. των νηπιαγωγείων που φοιτούν έως εξήντα (60) μαθητές τοποθετείται ένας (1) εκπαιδευτικός. Στα Τ.Ε. των νηπιαγωγείων στα οποία φοιτούν περισσότεροι από εξήντα (60) μαθητές, εκ των οποίων τουλάχιστον έξι (6) με Αξιολογική Έκθεση ΚΕ.Δ.Α.Σ.Υ. ότι εμπίπτουν στην κατηγορία των μαθητών με αναπηρία ή ειδικές εκπαιδευτικές ανάγκες, τοποθετούνται δύο (2) εκπαιδευτικοί. Στα Τ.Ε. των δημοτικών σχολείων στα οποία φοιτούν έως διακόσιοι (200) μαθητές, τοποθετείται ένας (1) εκπαιδευτικός. Στα Τ.Ε. των δημοτικών σχολείων, στα οποία φοιτούν περισσότεροι από διακόσιοι (200) μαθητές, εκ των οποίων τουλάχιστον δώδεκα (12) με Αξιολογική Έκθεση ΚΕ.Δ.Α.Σ.Υ. ότι εμπίπτουν στην κατηγορία των μαθητών με αναπηρία ή ειδικές εκπαιδευτικές ανάγκες, τοποθετούνται δύο (2) εκπαιδευτικοί.
Ο αριθµός των θέσεων κατά κλάδο και ειδικότητα που προκύπτει σύµφωνα µε τα προηγούµενα εδάφια, ισοδυναµεί µε αριθµό οργανικών θέσεων.
Σχετική είναι η εγκύκλιος του Υ.ΠΑΙ.Θ.Α. 110257/Ε2/03-10-2023 (βλ. σύνδεσμο: ΟΡΓΑΝΙΚΗ ΔΕΥΤΕΡΩΝ ΤΜΗΜΑΤΩΝ ΕΝΤΑΞΗΣ με αναφορά στον τροποποιούμενο νόμο 4638/2019 και την οργανική θέση των δεύτερων Τμημάτων Ένταξης).
Ακολούθως, το ΠΥΣΠΕ προσδιόρισε, και πάλι κατά πλειοψηφία, τα λειτουργικά κενά για τη δήλωση σχολικών μονάδων προτίμησης από τους/τις εκπαιδευτικούς που θα χαρακτηριστούν ονομαστικά λειτουργικά υπεράριθμοι, μετά και τις θετικές/αρνητικές δηλώσεις υπεραριθμίας που θα υποβληθούν μέχρι και την Τρίτη 18/8.
3. Άλλα θέματα της Ημερήσιας Διάταξης:
Το συμβούλιο πραγματοποίησε τις προσωρινές τοποθετήσεις αποσπασμένων εκπαιδευτικών ΠΕ60 και τις αποσπάσεις εντός ΠΥΣΠΕ του συγκεκριμένου κλάδου. Δόθηκε δυνατότητα ενστάσεων μέχρι και την Κυριακή 16/8.
Έγινε, επίσης, ονομαστικός χαρακτηρισμός των λειτουργικά υπεράριθμων ΠΕ70 και προσδιορισμός των λειτουργικών κενών ΠΕ70 για τις δηλώσεις προτίμησης σχολείων μέχρι και την Τρίτη 18/8. 

Επίσης, αφού εξετάστηκαν αιτήματα τροποποίησης συμπλήρωσης ωραρίου, έγινε επαναπροσδιορισμός των λειτουργικών κενών εκπαιδευτικών ειδικοτήτων Γενικής, αλλά και Ειδικής Αγωγής, για τις αποσπάσεις εντός ΠΥΣΠΕ και τις τοποθετήσεις των αποσπασμένων από άλλα ΠΥΣΠΕ με προθεσμία υποβολής δηλώσεων προτίμησης σχολείων μέχρι και την Τρίτη 18/8.

Το ΠΥΣΠΕ γνωμοδότησε θετικά για τις αιτήσεις άσκησης ιδιωτικού έργου με αμοιβή που τέθηκαν υπόψη του, καθώς πληρούσαν τις προϋποθέσεις του άρθρου 31 του ν.3528/2007 (έργο που συμβιβάζεται με τα καθήκοντα της θέσης του/της εκπαιδευτικού, δεν παρεμποδίζει την ομαλή εκτέλεση της υπηρεσίας του και ασκείται εκτός εργασιακού ωραρίου).
Σύμφωνα με την κείμενη νομοθεσία (βλ. σύνδεσμο: https://www.takisroumpis.gr/?page_id=12556), το Συμβούλιο πραγματοποίησε αναπληρώσεις υποδιευθυντών.
Τέλος, το ΠΥΣΠΕ γνωμοδότησε θετικά για όλες τις αιτήσεις συνάφειας μεταπτυχιακών τίτλων σπουδών και διδακτορικών τίτλων μόνιμων εκπαιδευτικών. Η νέα μισθολογική κατάταξη και τα οικονομικά αποτελέσματα αυτής ισχύουν από την ημερομηνία υποβολής της σχετικής αίτησης και όλων των απαραίτητων δικαιολογητικών.
Τάκης Ρουμπής

Αιρετός ΠΥΣΠΕ Α΄ Αθήνας

